**Tisztelt Hölgyeim és Uraim!**

**Tisztelt Megemlékezők!**

**Kedves Egybegyűltek, Tisztelt Vendégeink!**

Az 1956-os forradalom hatvanadik évfordulóját ünnepeljük. A forradalom 20. századi történelmünk legmeghatározóbb eseményei közé tartozik: a magyar nép fellázadt a nyomasztó sztálinista terror és a bénító szovjet megszállás ellen. Mindössze 20 nap tel el a budapesti diákoknak az egyetemekről kiinduló békés tüntetése és a fegyveres felkelők egyik utolsó, csepeli ellenállásának felmorzsolása között, mégis a magyar történelem egyik legkiemelkedőbb 20 napja zajlott 1956-ban Magyarországon. Egy nem túl nagy, de elszánt nemzet felemelte fejét és nemet mondott az elnyomásra, a diktatúrára és szembeszállt a világ akkori egyik legnagyobb birodalmával. A magyaroknak elegük lett az ÁVH aljas, korlátlan hatalmából, a természetellenes és diktatórikus kormányzásból, a gonosz koncepciós perekből, az esztelen és logikátlan gazdaságirányításból, a mindezért felelős ostoba és báb kommunista vezetésből.

Sztálin 1953-as halála után az új szovjet vezetés utasítására Rákosi lemondott a miniszterelnöki tisztségről, utóda a pártvezetésből korábban kizárt Nagy Imre lett. Nagy Imre amnesztiát hirdetett, felszámolta az internálótáborokat, véget vetett az ÁVH önállóságának, mérsékelte a parasztság terheit, elviselhetőbbé tette a közéletet. Újjáalakulhatott a korábban betiltott Petőfi Kör, amely a későbbiekben jelentős társadalmi befolyásra tett szert.

1955 januárjában azonban Rákosi és alávaló hívei kihasználták a szovjet külpolitikai váltást, pártvezetőségi ülésen marasztalták el Nagy Imrét, akit minden tisztségétől megfosztottak, még párttagságát is megszüntették. 1956 júniusában a lengyelországi Poznań városában munkásfelkelés tört ki, amit ugyan a kommunista kormányerők vérbe fojtottak, de a megingott hatalmú sztálinista pártvezetést leváltották, és Nagy Imre magyarországi reformjainak mintájára a diktatúrát némileg enyhítő reformok bevezetését kezdték meg.

Itthon a helyzetre az újjáalakult Petőfi Kör és a Magyar Írók Szövetségében tömörülő értelmiség egyre nyíltabb politizálással reagált: Nagy Imre visszatérését követelték. Rajk újratemetésén 200 000 ember jelent meg, a diákság a Batthyány-örökmécsesnél tüntetett és folytatta a szervezkedést: 1956. október 16-án megalakult a MEFESZ, a Magyar Egyetemi és Főiskolai Egyesületek Szövetsége, az első, kommunistáktól független ifjúsági szervezet. Alig egy héttel később, október 22-én a Műegyetemen 16 pontba foglalták a legfontosabb követeléseket: a szovjet hadsereg kivonulását, Nagy Imre kormányfői kinevezését, többpárti szabad választások megtartását, szabadságjogok biztosítását, a magyar nemzeti szimbólumok szabad használatát, Rákosi bíróság elé állítását és a bérek rendezését. Az egyetemisták ma 60 éve, október 22-én, a Budapesti Műszaki Egyetem nagygyűlésén fontos döntésre jutottak: másnap, a lengyel eseményekre reagálva, szimpátiatüntetést tartanak a lengyel-magyar barátságot jelképező Bem József szobor környékén.

Az október 23-i budapesti tömegtüntetés a kommunista pártvezetés ellenséges reakciója és a Kossuth téri, fegyvertelen tömegre leadott véres sortűz következtében még aznap éjjel fegyveres felkeléssé nőtt. Ez a kormány bukásához, a szovjet csapatok visszavonulásához, majd a többpártrendszer visszaállításához és az ország demokratikus átalakulásának megkezdéséhez vezetett. November első napjaiban az új, Nagy Imre vezette kormány megkezdte a tárgyalásokat a Szovjetunióval a szovjet csapatok teljes kivonásáról, a Varsói Szerződésből való kilépésről és az ország semlegességéről. A szovjet politikai vezetés azonban a kezdeti, látszólagos hajlandóság után meggondolta magát, és miután megalapozottan számíthatott arra, hogy a nyugati nagyhatalmak – képmutató és álságos kommunikációjuk ellenére – nem nyújtanak a magyar kormánynak segítséget, ahogy történt is, november 4-én a szovjet csapatok gyakorlatilag hadüzenet nélküli háborút indítottak Magyarország ellen. Az aránytalan túlerővel szemben egyedül maradt ország több napon át folytatott hősi forradalma így végül elbukott. A civilizált világ híre demokráciavédelmezői lelkiismeret-furdalás nélkül sorsára hagyták az általuk bíztatott, szabadságvágyó Magyarországot. A harcokban több mint 2600 magyar esett el, a forradalom következményeként csaknem 200 ezer honfitársunk hagyta el az országot. 1957 januárjától megkezdődött a kommunista típusú megtorlás. A forradalom résztvevőit tömegesen börtönözték be, kínozták meg, majd sokukat kivégezték. Itt, a mellettünk lévő épületben, a Gyorskocsi utca 31. szám alatt, a harmadik emeleti zárt folyosón raboskodtak a Nagy Imre-ügy büntetőeljárás alá vont szereplői is. Ezeken felül száz és száz családnak tették tönkre az életét, sorsát, gyerekeik teljes jövőjét.

Változásaink között tartjuk számon, hogy itt, az 1956-os forradalom fővárosában ma már számos tér, utca és szobor őrzi a mártírok és a szabadságért bátran kiállók nevét és emlékét. Fontos mérföldkőnek tartom, hogy ma, az 1956-os forradalom és szabadságharc előestéjén itt állhatunk a magyar forradalmat útjára indító miniszterelnök, Nagy Imre terén. Annak a tragikus sorsú mártírnak tisztelgünk, akinek a neve a változások kezdetét jelezte. Életútja tipikus 20. századi sors volt: hitt és kiábrándult, vakon lobogott és józan terveket készített. Mártírhalála élete fölé nőtt. Elveinél megmaradt, de nem kötött elvtelen alkut a gyilkosokkal. Nem árulta el a hazáját. Nem ment át a hídon, a híd szakadt be alatta. De mint naplójából is ismerjük: nem is volt híd, mert a szocializmus ügyét és a magyar szabadságot nem lehetett és nem is lehet semmiféle híddal összekötni. Nagy Imre törvénytelen kivégzése, halálba zuhanása mögött sötétség és mélység maradt. Aztán csak a megtorlás tivornyái üvöltöttek fölötte. Pusztán nevének említésére is börtönbe zártak bárkit évtizedeken át. Temetetlen halottként élt közöttünk évtizedeken keresztül, emléke azonban tiszteletet parancsoló történelmi mérföldkő maradt.

Kevés ilyen pillanat volt a 20. században, amikor a világ ámulattal nézett a magyarság tetteire; a magyarországi forradalom a kommunizmus végének kezdetét jelentette. Ahogy Albert Camus francia filozófus írta: „*A népfelkelés első budapesti süvöltései porként söpörték el a tudálékos, rövidlátó, hamis és hazug-szép filozófiákat, magyarázkodásokat és doktrínákat. Az oly sokáig megcsúfolt igazság, a meztelen igazság robbant a világ szeme elé.*”

**Kedves Barátaim!**

Sokan és sokféleképpen feltették már a kérdést: mi volt 1956? A magyar demokrácia elkötelezett hívei számára ez soha nem volt kétséges: forradalom és szabadságharc volt. Forradalom egy torz eszme gaztettei és szabadságharc az idegen elnyomás és a megszállás ellen. A régi rendszer akkor reformokra törekvő hívei hiába remélték: nem lehetett jóvátenni a jóvátehetetlent. Gyorsan kiderült, a megváltónak hitt eszme mögött egyetlen igazság létezik: a megnyomorított nép igazsága. Ezért fogtak fegyvert első szóra 1956 októberében, mert a keserűségből emelkedett fel a forradalom igazi ereje. A pesti srácok küzdelme a túlerővel kivívta a világ elismerését, de a segélycsomagok mellé még több mint 30 év diktatúra és megszállás járt. A főváros azonban helytállt a forradalomban. Innen kiáltották világgá az írók: „*Budapest, légy vendéglátója a világ minden nemzetének, de ne tűrj meg többé megszálló hordákat, idegen zászlókat a megszentelt falak közt.*” Úgy vélem: ez a program, mint egyfajta lelki tűzparancs, ma is érvényes. Az elnyomók azonban akkor másféle tűzparancsokban gondolkodtak.

A magyar nemzet a mai napig hálával tartozik azon népeknek, országoknak, amelyek akkor segítő kezet nyújtottak és befogadták, támogatták honfitársainkat. A menekülő magyarokat különleges együttérzéssel fogadták, mert a forradalom dicsőségének részeseiként és a világ bámulatát kiváltó nemzeti felbuzdulás hőseiként érkeztek külföldre. Jellemzően fiatal, egészséges, jól képzett emberek voltak, akik szinte azonnal munkába állhattak. Vitték magukkal a szükséges okmányaikat, nem dobálták el az útlevelüket, nem törtek-zúztak, nem hajították el az élelmet, nem vezették félre a fogadó ország hatóságait. Nem akarták megváltoztatni a fogadó nemzetek szokásait, erkölcseit és törvényeit. Türelemmel kivárták a hatósági eljárás végét, pedig hosszú hónapokat, sőt akár éveket is kellett a korábbi katonai barakkokból kialakított táborokban, meglehetősen nehéz körülmények között eltölteniük. Együttműködőek voltak és bizakodóak. Menekültként viselkedtek.

**Kedves Barátaim!**

1956-ban a magyaroknak alig volt más fegyverük, mint a szabadság szeretete. A remény pedig sosem hal meg, amíg a szabadság szenvedélye fűti. A forradalom lángját nekünk, a dicsőséges forradalmárok utódainak kell tovább őriznünk a szívünkben, a lelkünkben és a tetteinkben. Erre emlékeztet mindannyiunkat e négy méteres obeliszk is, a Forradalom lángja emlékmű.

Bibó István üzente: „*A magyar népnek feladata, hogy minden rágalommal, feledéssel és elszürküléssel szemben tisztán őrizze meg a maga forradalmának zászlaját, mely az emberiség szabadabb jövőjének a zászlaja is.*”

Tegyünk így mi is!